1998-2007 թթ-ին ՀՆԱ իրական աճի միջին տարեկան տեմպը կազմել է 10,5 տոկոս ԱՊՀ երկրների նույն ցուցանիշի 6 տոկոսի դիմաց: Տարիներ շարունակ Հայաստանն ավելի շատ էր սպառում, քան արտադրում էր, ինչի հետևանքով աճում էր երկրի արտաքին պարտքը: Իրավիճակը շրջադարձային եղավ 2002թ-ից, երբ առաջին անգամ ՀՀ տնտեսությունում գրանցվեց խնայողության դրական ցուցանիշ: Դա չէր նշանակում, թե երկիրը ավելի քիչ էր սպառում: Սպառումը կտրուկ ավելացել էր, բայց շատ ավելի մեծ էին տնտեսության աճի տեմպերը: Եթե 1998-ին ՀՀ տնտեսության ընդհանուր սպառումը գերազանցում էր համախառն արտադրանքը 11,2 տոկոսով, ապա 2006թ-ին ՀՀ տնտեսության ներքին խնայողությունը արդեն կազմում էր ՀՆԱ 16 տոկոսը: Տնտեսական աճն ուղեկցվում էր նաև ներդրումների բարձր աճով: 2006թ-ին ներդրումների անվանական մեծությունը 1998-ի նկատմամբ ավելացել էր մոտ 5 անգամ: Բոլորիս է հասկանալի, որ ներդրումների այս անօրինակ ավելացումն առաջին հերթին տնտեսական ազատականության և ներդրումային միջավայրի բարելավման արդյունք էին: